31992L0115
L 409/31
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 92/115/ЕИО НА СЪВЕТА
от 17 декември 1992 година
относно първо изменение на Директива 88/344/ЕИО за сближаване на законодателствата на държавите-членки относно екстракционните разтворители, използвани в производството на храни и хранителни съставки
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 100a от него,
като взе предвид предложението на Комисията (1),
в сътрудничество с Европейския парламент (2),
като взе предвид становището на Икономическия и социален комитет (3),
като има предвид, че в член 2, параграф 5 от Директива 88/344/ЕИО (4) се предвижда в рамките на две години след приемането на тази директивата и след консултация с Научния комитет по храните Комисията да преразгледа разпоредбите на приложението относно разтворителите и метил-пропан-2-ол и да предложи необходимите изменения;
като има предвид, че във връзка с това изменение Съветът следва да реши дали остатъците от екстракционните разтворители, изброени в част III от приложението, следва да се разглеждат като ароматични продукти, а не като храни;
като има предвид, че три години след приемането на Директива 88/344/ЕИО Комисията следва да представи на Съвета предложение относно някои от разтворителите, посочени в член 2, параграф 6 от нея, които досега са били регламентирани само от националните законодателства;
като има предвид, че Научният комитет по храните направи преглед на всички екстракционни разтворители, посочени в настоящата директива през 1990 г. и 1991 г., с цел да се заместят временните допустими дневни дози (ДДД), приети през 1981 г., с постоянни стойности; като има предвид, че това невинаги е било възможно, тъй като макар и поискана, необходимата информация не е била предоставяна; като има предвид, че въз основа на получената информация Научният комитет по храните реши да потвърди приемането или запазването на временния статут, или оттегляне на предишното му временно разрешение, в зависимост от разглежданото вещество,
ПРИЕ НАСТОЯЩАТА ДИРЕКТИВА:
Член 1
Директива 88344/ЕИО се изменя, както следва:
1.
в член 1:
а)
към параграф 1 се добавя следната алинея:
„Настоящата директивата се прилага, без да се засягат разпоредбите, приети в съответствие с по-специфични правила на Общността“;
б)
параграф 2 се заличава;
2.
в член 2 се заличават параграфи 5 и 6;
3.
приложението се изменя, както следва:
а)
в част I:
-
към ацетона се добавя следната бележка 2 под линия:
„(2)
Забранява се използването на ацетон за рафиниране на кюспе от маслиново масло.“
б)
в част II:
-
разтворителите метанол и пропан-2-ол се добавят за всички употреби, с максимално съдържание на остатъци от 10 mg/kg,
-
към бележка 1 под линия се добавя следното изречение:
„Забранява се комбинираната употреба на хексан и етилметилкетон.“
-
бележка 2 под линия се заличава. В третата колона съдържанието от 10 mg/kg дихлорметан в печенoто кафе се замества с 2 mg/kg,
-
към етилметилкетон се добавя следната бележка 2 под линия:
„(2)
Съдържанието на n-хексан в този разтворител не бива да надвишава 50 mg/kg. Забранява се употребата на този разтворител в комбинация с хексан.“
в)
в част III:
-
заличават се циклохексан, изобутан и бележката под линия,
-
съдържание от 0,1 mg/kg диклометан се замества с 0,02 mg/kg,
-
добавя се пропан-1-ол с максимално съдържание на остатъци от 1 mg/kg,
-
на следващата страница към хексан и етилметилкетон се добавя следната бележка 1 под линия:
„(1)
Забранява се комбинирано използване на тези два разтворителя.“
Член 2
1. Държавите-членки изменят своите законови, подзаконови и административни разпоредби, с цел да:
-
разрешат търговията с продукти, които са съобразени с настоящата директива, най-късно до 1 юли 1993 г.
-
забранят търговията с продукти, които не са съобразени с настоящата директива, считано от 1 януари 1994 г.
Те незабавно информират Комисията за това.
2. Когато държавите-членки приемат мерките, посочени в параграф 1, в тях се съдържа позоваване на настоящата директива или то се извършва при официалното им публикуване. Условията и редът на позоваването се определят от държавите-членки.
Член 3
Адресати на настоящата директива са държавите-членки.
Съставено в Брюксел на 17 декември 1992 година.